আমি নিজে কয়েকটি পরিবারের বিবাহের উপযুক্ত ছেলেমেয়েদের কথা জানি। তাদের বাবা-মা বহু অর্থ ব্যয় করে দেশে-বিদেশে ছেলেমেয়েকে লেখাপড়া করিয়ে মহাপণ্ডিত বানিয়ে এনেছেন। প্রথম দিকে ছেলেমেয়েদের পাণ্ডিত্যে বাবা-মায়ের যেন গর্বে মাটিতে পা পড়ত না। তারা ছেলেমেয়েদের কথামতো ব্যবসায় বাণিজ্য, ঘরসংসার- এমনকি সামাজিকতা নতুন করে শুরু করেছিল। অনেকে ‘বিদ্বান’ সন্তানের প্ররোচনায় নিজের দীর্ঘ দিনের পরীক্ষিত বন্ধু বা ব্যবসায়িক অংশীদার থেকে বিচ্ছিন্ন হয়ে গিয়েছেন। কেউ কেউ আপন ভাইদের থেকে আলাদা হয়ে বাবা-ছেলে বা বাবা-মেয়ে মিলে একসাথে ব্যবসায় বাণিজ্য শুরু করেছেন। নিজেদের ভিটেমাটি বিক্রি করে সন্তানের পছন্দমতো নতুন বসতি গড়ার পাশাপাশি পুরনো বাসস্থান বদলে ‘অভিজাত’ হওয়ার প্ররোচনায় নতুন এলাকার বাসিন্দা বনে গিয়েছেন। সব শেষে প্রিয় সন্তান যখন তাদের থেকে বিচ্ছিন্ন হয়ে স্বতন্ত্র ফ্ল্যাটে একাকী থাকা শুরু করল, তখন অনেক বাবা-মায়ের ‘কানে পানি ঢুকল’।